**О Б Р А З Л О Ж Е Њ Е**

**ФИНАНСИЈСКОГ ПЛАНА РЕПУБЛИЧКОГ ФОНДА ЗА**

**ПЕНЗИЈСКО И ИНВАЛИДСКО ОСИГУРАЊЕ**

## ЗА 2021. ГОДИНУ

**1. Уводне напомене**

Правни основ за доношење Финансијског плана садржан је у члану 160. став 1. тачка 5) Закона о пензијском и инвалидском осигурању („Службени гласник РС", бр. 34/03, 64/04 - УС, 84/04 - др. закон, 85/05, 101/05 - др. закон, 63/06 - УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/2019 – УС и 86/2019 ; у даљем тексту: Закон о ПИО), којим је прописано да Управни одбор Фонда доноси финансијски план, као и у члану 6. став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - испр., 108/13, 142/14, 68/2015 – др. закон, 103/15, 99/16, 113/17, 95/18, 31/19 и 72/2019), којим је прописано да финансијски план организације обавезног социјалног осигурања доноси надлежни орган организације уз сагласност Народне скупштине.

Чланом 112. Закона о буџетском систему предвиђено је увођење програмског дела у финансијске планове организација за обавезно социјално осигурање од доношења финансијских планова за 2018. годину. У складу са смерницама Министарства финансија за израду финансијског плана организација за обавезно социјално осигурање по програмској структури, Финансијски план Републичког фонда за пензијско и инвалидско осигурање (у даљем тексту: Фонд) за 2020. годину садржи општи и посебан део у којима су исказани приходи и примања по врстама и расходи и издаци по наменама у складу са економском класификацијом прописаном Правилником о стандардном класификационом оквиру и контном плану за буџетски систем („Службени гласник РС", бр. 16/16, 49/16, 107/16, 46/17, 114/17, 20/18, 36/18, 93/18, 104/18, 14/19, 33/19, 68/19 и 84/2019) и расходи и издаци по програмској структури.

У изради предлога Финансијског плана Фонда за 2021. годину, коришћене су смернице Министарства финансија и Нацрт Фискалне стратегије за 2021. годину са пројекцијама за 2022. и 2023. годину:

- пројектована инфлација, годишњи просек 2,0%;

- реални раст БДП 6,0%;

- БДП по текућим тржишним ценама 5.997,7 милијарди динара;

- оквир укупних прихода и примања, односно расхода и издатака Фонда 719,1 милијарда динара;

- доприноси за социјално осигурање 556,9 милијарди динара;

- трансфери из буџета 153,6 милијарди динара, од којих 153,3 милијарде динара за исплату пензија у складу са Законом о ПИО и посебним прописима, 270,00 милиона динара за пензијско и инвалидско осигурање за свештенике и верске службенике и 39,7 милиона динара за пореске олакшице;

- средства за исплату пензија и увећања уз пензију 621,0 милијарда динара.

Укупни приходи и примања, односно расходи и издаци Фонда у предлогу Финансијског плана за 2021. годину износе 724,18 милијарди динара и виши су од датих оквира за 4,83 милијарде динара на име повезивања стажа запосленима у субјектима приватизације по закључцима Владе Републике Србије конверзијом потраживања Фонда по основу доприноса за ПИО у трајни улог/учешће у капиталу субјекта приватизације и 250,00 милиона динара у поступку усаглашавања са Министарством финансија.

**2. Основни подаци о Републичком фонду за пензијско и инвалидско осигурање**

Фонд је правно лице са статусом организације за обавезно социјално осигурање у коме се остварују права из пензијског и инвалидског осигурања и обезбеђују средства за ово осигурање.

Управне, аналитичке, финансијске, административне, техничке и друге послове из делокруга Фонда обављају запослени у следећим организационим јединицама утврђеним Правилником о организацији Републичког фонда за пензијско и инвалидско осигурање („Службени гласник РС”, бр. 29/08 и 105/2015):

- Дирекција Фонда са седиштем у Београду и Службом Дирекције Фонда за територију АП Косово и Метохија;

- Дирекција Покрајинског фонда са седиштем у Новом Саду;

- Филијала за град Београд са службама Филијале и испоставама за општине на територији града Београда;

- 34 филијале са службама филијала и испоставама за територију једне или више општина, односно градова.

Према подацима кадровске евиденције, Фонд је на дан 30.09.2020. године на неодређено време запошљавао 2.761 радника, од чега 1.374 (49,76%) запослених има високу, 436 (15,79%) запослених има вишу, 901 (32,63%) запослених има средњу и 50 (1,81%) запослених има нижу стручну спрему. На одређено време запослено је 354 радника: 112 ради замене, 218 због повећаног обима посла и 24 приправника.

**3. План прихода и примања и расхода и издатака за 2021. годину**

**3.1. Приходи и примања по Обрасцу 1**.

- општи део

Приход и примања Фонда према члану 169. Закона о ПИО чине средства:

- од доприноса за обавезно пензијско и инвалидско осигурање;

- за пензијско и инвалидско осигурање које се у случајевима и под условима утврђеним законом обезбеђују у буџету;

- од имовине којом располаже Фонд;

- од камата остварених пласманом сопствених прихода Фонда, у складу са законом, пословном банкарству, на тржишту новца или куповином обвезница чији емитент је држава;

- субвенција и донација;

- остварена продајом друштвеног капитала, друштвених и јавних предузећа или њихових делова, у складу са законом;

- дивиденде на акције по основу ранијих улагања средстава за пензијско и инвалидско осигурање, у складу са законом;

- буџета за обавезе Републике Србије утврђене законом;

- из других извора.

Укупни приходи и примања Фонда у 2021. години су планирани у износу од 724,18 милијарди динара.

**700000** **Текући приходи** су планирани у укупном износу од 722,67 милијарди динара, по следећим позицијама:

**720000** **Социјални доприноси** као изворни приходи, планирани су у износу од 557,21 милијарду динара и њима се финансира 76,94% планираних расхода и издатака. Законом о доприносима за обавезно социјално осигурање („Службени гласник РС”, бр. 84/04, ..., 86/2019), уређују се доприноси за обавезно социјално осигурање, обвезници доприноса, основице доприноса, стопе доприноса и начин обрачунавања и плаћања доприноса.

У оквиру планираних прихода од доприноса за ПИО садржан је и износ од 270,00 милиона динара (Ко721400) обезбеђен у буџету Републике Србије, а који трансферише Управа за сарадњу са црквама и верским заједницама на име доприноса за ПИО свештеника и верских службеника по Уредби о уплати доприноса за пензијско и инвалидско осигурање за свештенике и верске службенике („Службени гласник РС”, број 46/2012) и 39,68 милиона динара на име пореских олакшица које трансферише Министарство финансија.

Приходи од доприноса за ПИО категорије осигураника запослених планирани су у износу од 517,69 милијарди динара, осигураника самосталних делатности 37,90 милијарди динара и осигураника пољопривредника 1,62 милијарде динара.

**720000** **Социјални доприноси** **по конверзији** планирани су у износу од 3,47 милијарди динара на име евидентирања доприноса за ПИО за повезивање стажа запосленима у субјектима приватизације конверзијом потраживања Фонда по основу доприноса у трајни улог/учешће у капиталу субјекта приватизације, а по закључцима Владе Републике Србије.

**730000** **Донације, помоћи и трансфери** износе 153,29 милијарди динара са учешћем од 21,17% у укупним приходима и примањима.

Чланом 173. Закона о ПИО предвиђено је да је Република гарант за обавезе Фонда за остваривање права по основу обавезног пензијског и инвалидског осигурања.

Чланом 169. Закона о ПИО у буџету Републике се обезбеђују средства за пензијско и инвалидско осигурање у случајевима и под условима утврђеним законом:

- за права остварена под повољнијим условима у односу на услове утврђене Законом, а која су остварена по ранијим прописима (савезним и републичким) у складу са чланом 235. Закона о ПИО: СМУП, СМИП, борци НОР-а 1941. године, административне пензије у савезним органима, учесници првог светског рата, борци на одговорним дужностима, радници РМУП-а, радници у казнено поправним домовима, учесници рата 1990. године, изузетне пензије, носиоци партизанске споменице 1941. године, „солидарни стажˮ пољопривредних осигураника, као и за осигуранике из члана 58. и посебан стаж жена осигураника (члан 206.),

- по основу члана 207. став 2. Закона о ПИО, за покриће разлике између најнижег износа пензије утврђеног применом члана 76. Закона и износа пензије која би осигуранику припадала без његове примене и

- члана 207а став 3. на име повећања примања пензионера, исплатом новчаног износа као увећања уз пензију.

Из буџета Републике се обезбеђују и средства:

- по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија („Службени гласник РС”, бр. 115/13 и 42/2014),

- по Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија („Службени гласник РС" број 95/2017) и

- по основу чл. 22. и 23. Закона о рехабилитацији („Службени гласник РС”, број 92/2011) којим се рехабилитованом лицу даје право на месечну новчану накнаду (посебан додатак) коју обрачунава, усклађује и исплаћује Фонд.

Трансфери из буџета Републике на име подршке за исплату недостајућих средстава за пензије и новчани износ као увећање уз пензију у износу од 128,69 милијарди динара и за подршку остварењу права у складу са Законом о ПИО и посебним прописима у износу од 24,60 милијарди динара, извршавају се са раздела Министарства финансија.

Средства из буџета Републике са раздела Управе за сарадњу са црквама и верским заједницама у износу од 270,00 милиона динара, на име доприноса за ПИО свештеника и верских службеника и 39,68 милиона динара на име пореских олакшица које трансферише Министарство финансија, садржана су у оквиру планираних социјалних доприноса. Са овим средствима, укупан трансфер из буџета Републике износи 153,60 милијарди динара.

**740000** **Други приходи** планирани су у износу од 402,00 милиона динара. Чине их приходи од камата, приходи од закупа, по основу извршених услуга и друго. У укупним приходима и примањима учествују са 0,06%.

**770000 Меморандумске ставке за рефундацију расхода** износе 400,00 милиона динара по основу одштетних захтева од иностраних носиоца осигурања, рефундације боловања запослених и друго. Учествују са 0,06% у укупним приходима и примањима.

**780000 Трансфери између буџетских корисника на истом нивоу** су планирани у износу од 7,88 милијарди динара и учествују са 1,09% у укупним приходима и примањима:

- средства у износу од 3,10 милијарди динара се односе на допринос за ПИО који уплаћује Национална служба за запошљавање (НСЗ), за запослене за чијим радом је престала потреба, односно у свим другим случајевима престанка рада послодавца, док остварују новчану накнаду према прописима о запошљавању (Ко781321);

- средства у износу од 3,90 милијарде динара на име доприноса за ПИО запослених који примају накнаду за време привремене спречености за рад по прописима по здравственом осигурању, које уплаћује Републички фонд за здравствено осигурање (РФЗО) (Ко781322);

- у складу са чланом 45. Закона о доприносима за обавезно социјално осигурање износ од 33,50 милиона динара (Кº781323), који трансферише НСЗ;

- на позицији доприноса за ПИО војних осигураника који примају накнаду за време привремене спречености за рад - боловање (Ко781324), планирана су средства у висини од 9,00 милиона динара;

- средства у износу од 322,22 милиона динара од НСЗ која обрачунава и плаћа допринос за ПИО за осигуранике самосталних делатности док остварују новчану накнаду према прописима о запошљавању (Ко781341);

- средства у износу од 515,95 милиона динара од РФЗО који обрачунава и плаћа допринос за ПИО за физичка лица која, у складу са законом, самостално обављају привредну и другу деланост као основно занимање док примају накнаду за време привремене спречености за рад (боловање) (Ко781342).

Средства су планирана сходно добијеним подацима НСЗ и РФЗО.

**780000 Трансфери између буџетских корисника на истом нивоу по конверзији** су планирани у износу од 13,97 милиона динара на име доприноса за ПИО запослених који примају накнаду за време привремене спречености за рад.

**800000** **Примања од продаје нефинансијске имовине** су планирана у износу од 30,00 милиона динара и односе се на примања од продаје и откупа непокретности (Ко811000).

**900000 Примања од задуживања и продаје финансијске имовине по конверзији** износе 1,35 милијарди динара на име измиривања дуга по уговору склопљеним по Закључку Владе Републике Србије 43-1343/2007-7 од 20.11.2008. године, конверзијом у удео у капиталу дужника (Ко921500).

**900000** **Примања од задуживања и продаје финансијске имовине** износе 136,81 милион динара и односе се на примања од отплате кредита раније датих физичким лицима и домаћинствима (Ко921600) у износу од 36,00 милиона динара и примања од продаје домаћих акција (по Закону о приватизацији) у износу од 100,81 милион динара (Ко921900).

**3.2. Расходи и издаци по Обрасцу 2**.

- општи и посебан део по програмској структури

Чланом 171. Закона о ПИО прописано је да се средства Фонда користе само за намене одређене законом, и то за:

* исплату пензија и новчаних накнада из пензијског и инвалидског осигурања;
* текуће расходе, издатке за нефинансијску имовину и отплату главнице и набавку финансијске имовине;
* друге обавезе утврђене законом.

Средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса.

Средства Фонда могу се изузетно користити и за исплату новчане помоћи корисницима пензије када је таква помоћ потребна великом броју корисника.

Укупни расходи и издаци Фонда за 2021. годину износе 724,18 милијарди динара.

Укупни расходи и издаци извршавају се у оквиру два програма:

1. ПР0910 Подршка спровођењу послова из надлежности Фонда у износу од 15,41 милијарду динара и

2. ПР0911 Права из социјалног осигурања у износу од 708,77 милијарди динара.

**Програм: 0910 Подршка спровођењу послова из надлежности Фонда**

**Опис:** Програм се спроводи у циљу обезбеђивања остваривања права пензијског и инвалидског осигурања (у даљем тексту: права из ПИО).

Програм обухвата активности везане за остваривање права из ПИО, административну подршку и управљање радом Фонда.

Приоритети су остваривање права из ПИО у складу са законом и унапређење квалитета јавних услуга у складу са принципима ефикасности, ефективности и економичности.

Изменама Закона о ПИО из септембра 2018. и децембра 2019. године, створени су нормативни предуслови за још ефикаснији рад стручне службе: смањивање административних поступака у матичној евиденцији, смањивање обавеза послодаваца по том основу, поједностављење поступака, избегавање вођења дуплих евиденција преузимањем података од институција које располажу с њима, смањење броја привремених решења (промена у начину обрачуна последње године стажа осигурања) и друго.

**Одговорно лице:** Драгана Калиновић, директор Фонда

**Циљ 1:** Повећање процента решених захтева о основним правима из пензијског и инвалидског осигурања у првостепеном поступку у року од 60 дана

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 1.1 | Назив: Проценат решених захтева у првостепеном поступку по домаћим прописима у року од 60 дана | Јед.мере  % | Базна година  2019. | Базна вред.  89,7 | 2021.  87,5 | 2022.  88,5 | 2023.  89,0 |
| Индикатор 1.2 | Назив: Проценат решених захтева у првостепеном поступку по међународним уговорима у року од 60 дана | Јед.мере  % | Базна година  2019. | Базна вред.  69,3 | 2021.  60,0 | 2022.  61,5 | 2023.  63,0 |
| Коментар: Подаци не подразумевају периоде за које је потребно извршити неопходно медицинско вештачење у циљу решавања захтева.  Индикатори постављени за период 2020 – 2022. године нижи су од базне године због отежаних услова рада у периоду пандемије болести COVID-19 изазване вирусом  SARS-CoV-2 и проглашења ванредног стања у 2020. години (процена вредности индикатора 1.1 у 2020. години износи 87,0%, а индикатора 1.2 износи 59,5%). | | | | | | | |

**Циљ 2:** Повећање броја корисника електронских сервиса

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 2.1 | Назив: Број корисника електронских сервиса за грађане | Јед.мере  Број | Базна година  2019. | Базна вред.  171.384 | 2021.  175.000 | 2022.  180.000 | 2023.  185.000 |
| Коментар: Обухваћени сервиси: Е-захтеви, Кретање предмета, Увид у податке матичне евиденције осигураника, Када у пензију?, Контакт формулар за постављање питања, Kонтакт центaр. Од 2020. године биће укључен и Портал е-Шалтер за електронски пријем захтева за остваривање права из ПИО. | | | | | | | |

За програм Подршке спровођењу послова из надлежности Фонда планирана су средства у износу од 15,41 милијарду динара, у оквиру програмских активности:

- 0001 Администрација и управљање 15,21 милијарда динара и

- 0002 Исплата разлике по ванредном усклађивању корисницима војних пензија 200,00 милиона динара.

**Програмска активност: 0001 Администрација и управљање**

**Правни основ:**

Закон о пензијском и инвалидском осигурању и други општи и посебни прописи које Фонд примењује у обављању своје делатности, а чијом применом настају одређени трошкови

**Опис:** Активност је усмерена на унапређење квалитета и приближавање услуга које Фонд пружа осигураницима и корисницима.

Обухвата послове остваривања права из ПИО, послове медицинског вештачења радне способности, финансијске послове, правне и опште послове, послове информатичке подршке, односа с јавношћу, интерне ревизије и имовинске послове, пројекте и заступања.

Приоритетне активности усмерене су на повећање ажурности у доношењу решења о правима ПИО, брже прилагођавање захтевима окружења и потребама корисника и технолошко осавремењавање уз рационално коришћење и управљање ресурсима Фонда и стално усавршавање и подизање нивоа стручности запослених.

**Одговорно лице:** др Александар Милошевић, заменик директора Фонда

**Расходи и издаци везани за програмску активност:**

**410000 Расходи за запослене** –планирана су средства у износу од 4,01 милијарде динара, која учествују са 0,55% у укупним расходима и издацима.

Плате запослених планиране су у износу од 3,23 милијарде динара (Ко411000), а доприноси на терет послодавца у износу од 537,80 милиона динара (Ко 412000).

Остала примања запослених планирана су у складу са законом и колективним уговором.

Накнаде у натури (Ко413000) на име куповине претплатних карата за превоз запослених и новогодишњих поклона за децу запослених, планиране су у износу од 18,20 милиона динара.

Социјална давања запосленима (Ко414000) на име накнада за време одсуствовања са посла (породиљско боловање, боловање преко 30 дана), отпремнина, помоћи и стипендија деци преминулих радника су планирана у износу од 80,00 милиона динара.

Накнада трошкова за запослене (Ко415000) која обухвата накнаду за долазак на рад и одлазак са рада и накнаду трошкова погребних услуга у случају смрти члана уже породице запосленог, планирана је у износу од 112,00 милиона динара.

Награде запосленима и остали посебни расходи (Ко416000), планирани су у износу од 36,50 милиона динара на име исплате јубиларних награда за навршених 10, 20, 30, 35 и 40 година стажа у Фонду и накнада за учешће у посебним комисијама.

**420000** **Коришћење услуга и роба** - планирана су средства у износу од 3,32 милијарде динара са учешћем од 0,46% у укупним расходима и издацима.

На име сталних трошкова (Ко421000), које чине трошкови платног промета и банкарских услуга, енергетских, комуналних, услуга обезбеђења, одржавања хигијене, комуникације, осигурање, закуп и остали трошкови, планиран је износ од 1,54 милијарде динара. Највећи расход везан је за готовинску исплату пензија, новчаног износа као увећања уз пензију и осталих новчаних накнада, као и поштанске услуге достављања документације корисницима Фонда. Увођењем софтверског решења за слање, управљање и извештавање корисника Фонда путем дигиталних канала комуникације, предвиђени расходи за ове намене смањени су за 48,00 милиона динара.

Трошкови путовања који обухватају трошкове дневница, превоза и смештаја на службеним путовањима у земљи и иностранству, планирани су у износу од 65,00 милиона динара (Ко422000). Трошкови путовања односе се пре свега на трошкове службених путовања лекара вештака (редовни и контролни прегледи) и одржавања информационог система јер Фонд има разгранату службу филијала и испостава. Трошкови путовања у иностранство везани су за међународну сарадњу са носиоцима осигурања у другим земљама (међународни саветодавни дани - пружање правне помоћи осигураницима и корисницима права остварених применом међународних уговора у области пензијског осигурања, разговори органа за везу, посебно са аспекта очекивања ступања на снагу нових споразума о социјалном осигурању и споразума о електронској размени, студијске посете, традиционални сусрети носилаца осигурања бивших република СФРЈ и региона, радни састанци у вези са усаглашавањем и реализацијом одштетних захтева са носиоцима осигурања бивших република СФРЈ и друго).

Расходи за услуге по уговору (Ко423000) планирани су у износу од 1,20 милијарди динара и обухватају административне услуге, компјутерске услуге (техничка подршка за софтвере и сервисе, дигитализација документације и дуго), услуге образовања и усавршавања запослених (школовање, семинари и саветовања, стручни испити), услуге информисања (бесплатан часопис за кориснике „Глас осигураника“, информативни материјали, лифлети и брошуре за кориснике, објављивање тендера и обавештења и друго), стручне услуге (правно заступање, услуге вештачења, накнаде члановима Управног одбора, консултантске и остале стручне услуге), репрезентацију и остале услуге (микрофилмовање, израда пензионерских картица, организовање активности међугенерацијске солидарности, оптимизација штампе и друго).

Најзначајније планиране активности везане су за даље унапређење заштите информационог система Фонда (јединствено решење информатичке сигурности на нивоу Фонда и успостављање центра за сајбер безбедност) и имплементација система за подршку рада основне делатности у складу са Акционим планом Стратешког плана Фонда за период 2018 – 2021. године и Акционим планом за реализацију стратегије развоја информационог система Фонда за период 2020 – 2022. године.

Специјализоване услуге планиране су у износу од 85,05 милиона динара, (Ко424000) и односе се на услуге организација регистрованих за обављање делатности из области безбедности и здравља на раду, неопходних за израду стручне документације за ревизију и утврђивање радних места на којима се стаж рачуна са увећаним трајањем (бенефицирани радни стаж), у складу са чланом 55. Закона о ПИО и према Правилнику о радним местима, односно пословима на којима се стаж осигурања рачуна са увећаним трајањем („Службени гласник РС”, бр. 105/03, ..., 22/2013), здравствене прегледе за запослене, здравствену заштиту по конвенцији – вештачења ино носиоца осигурања, испитивања из области безбедности и здравља на раду, геодетске и остале специјализоване услуге.

Текуће поправке и одржавање имовине и опреме, планиране су у износу од 279,38 милиона динара (Ко425000). Имајући у виду старост пословних и других објеката Фонда, потребно је обезбедити средства за њихово адекватно одржавање. Планирана средства за текуће одржавање опреме обезбеђују функционисање лифтова, платформи за инвалидна лица, службених возила, система видео надзора, сервера, и комуникационе опреме од којих зависи целокупно функционисање Фонда, IBM опреме у Дирекцији Покрајинског фонда (на којој је базиран информациони систем Покрајинског фонда), система дојаве пожара, ПП апарата, медицинске опреме и друге опреме.

Расходи на име материјала који обухватају административни, материјал за образовање и усавршавање запослених, материјал за саобраћај, медицински и лабораторијски, за одржавање хигијене и посебне намене, су планирани у износу од 146,12 милиона динара (Ко426000).

**444000 Пратећи трошкови задуживања** – планирана су средства у износу од 27,05 милиона динара на име негативних курсних разлика приликом исплате пензија и накнада у иностранству и друго.

**465000 Остале дотације и трансфери**, у складу са Законом о професионалној рехабилитацији и запошљавању особа са инвалидитетом („Службени гласник РС", бр. 36/09 и 32/2013), на име учешћа у финансирању зарада особа са инвалидитетом планиран је износ од 5,00 милиона динара.

**480000 Остали расходи** планирани су у износу од 650,00 милиона динара, са учешћем од 0,09% у укупним расходима и издацима.

На позицији пореза, обавезних такси, казни, пенала и камате (Ко482000), планирана су средства у износу од 170,00 милиона динара и односе се на: порезе на имовину, судске таксе и трошкове принудне наплате по окончаним судским споровима. Средства на позицији новчаних казни и пенала по решењу судова (Ко483000) планирана су у износу од 250,00 милиона динара, а највећи део односи се на камате и парничне трошкове наплаћене по окончаним судским и управним споровима. На име накнаде штете (Ко485000) планиран је износ од 230,00 милиона динара за потенцијалне накнаде штете за права из пензијског и инвалидског осигурања (неисплаћене пензије, повраћај обустављених износа и друго) и остале накнаде штете по извршним судским решењима.

**500000** **Издаци за нефинансијску имовину** планирани су у износу од 2,36 милијарди динара и чине 0,33% укупних расхода и издатака.

Планирана средства у износу од 978,54 милиона динара (Ко511000) намењена су за потребе завршетка радова на изградњи филијале у Новом Саду, адаптације и реконструкције филијала у Лесковцу, Врању, Пожаревцу и Вршцу, извођење радова на уградњи система техничке заштите и формирања оперативног центра за потребе јединственог управљања системима, инвестиционо одржавање објеката Фонда, услуге техничког пријема и стручног надзора над извођењем наведених радова. Ова средства су намењена за унапређење пружања услуга осигураницима и корисницима права и у стварању адекватних услова рада, безбедности и заштите здравља на раду запослених, постизању веће енергетске ефикасности и безбедности објеката Фонда.

Средства за набавку опреме планирана су у износу од 715,96 милиона динара (Ко512000). Највећи део средстава односи се на набавку рачунарске опреме, комуникационе опреме, набавку и проширење сервера и сториџ уређаја, уређаја за непрекидно напајање, скенера, увођење IP телефоније, набавку намештаја, медицинске опреме и друго.

За набавку остале опреме (Ко512000), кроз извођење радова у филијалама, планирано је 11,27 милиона динара.

Средства везана за набавку нематеријалне имовине планирана су у износу од 655,10 милиона динара (Ко515000). Намењена су за набавку лиценци и софтвера неопходних за одржавање и даље унапређење сигурности и континуитета рада информационог система Фонда. Обезбеђена су и средства за имплементацију три независна софтверска решења неопходна за даљу оптимизацију рада и унапређење пословања Фонда:

- софтверско решење система улазних фактура - Законом о роковима измирења новчаних обавеза у комерцијалним трансакцијама („Службени гласник РС“, бр. 119/12, 68/15, 113/17 и 91/2019), у члану 2. тачка 11) прописано је коришћење система Е-фактура за фактуре издате од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, по успостављању техничко-тенолошких услова, а обавезно од 1. јула 2021. године.

- софтверско решење за слање, управљање и извештавање корисника Фонда путем дигиталних канала комуникације - ово савремено софтверско решење представља централно место за слање докумената корисницима коришћењем дигиталних канала. Решење омогућава слање докумената преко следећих дигиталних канала: електронском поштом, системом за размену електронских фактура, СМС порукама. Омогућава контролу и преглед статуса докумената свих корисника и потпуну

аутоматизацију процеса. Коришћењем дигиталних канала документације би се смањили постојећи трошкови поштанског слања докумената, као и повећала ефикасност рада уз оптимално коришћење постојећих ресурса.

- софтверско решење за унапређење комуникације са грађанима кроз имплементацију Контакт центра - унапређују се постојећи канали комуникације Фонда са крајњим корисницима кроз дигитализацију овог пословног процеса, а који се ослања на поступак дигитализације поштанских услуга. Софтверски систем пружа могућност да оператер Контакт центра путем телефона, електронске поште или документа прими питања или захтев грађана и на исте одговори самостално или их проследи надлежним службама. Уколико се грађанин обраћа ван радног времена долази до аутоматског креирања предмета. Систем омогућава идентификацију клијената који су већ остваривали комуникацију, чиме се аутоматски приказује комплетна историја комуникације. Дигитализацијом комуникације поред финансијских, временских, оперативних и логистичких уштеда значајно би се и унапредило поверења грађана у рад Фонда добијањем информација благовремено и прецизно на савремен, организован и структуиран начин.

**620000 Набавка финансијске имовине** планирана је у износу од 4,83 милијарде динара на име евидентирања удела/учешћа у капиталу субјеката приватизације по основу конверзије потраживања доприноса за ПИО и других закључака Владе Републике Србије у вези са припремом и растерећењем обавеза субјеката приватизације, односно регулисањем обавеза на име доприноса за ПИО. У укупним расходима и издацима учествују са 0,67%.

Чланом 77. Закона о приватизацији („Службени гласник РС“, бр. 83/14, 46/15, 112/15 и 20/2016-аутентично тумачење), предвиђено је да се, ради успешније приватизације, у циљу растерећења обавеза субјеката приватизације, може спровести конверзија потраживања државних поверилаца у трајни улог субјекта приватизације. Ако Влада донесе одлуку о конверзији, државни повериоци су дужни да конвертују потраживања у капитал.

На основу препорука из закључака Владе Републике Србије, Управни одбор Фонда доноси одлуку да се потраживање Фонда према одређеном привредном субјекту по основу доприноса за ПИО конвертује у удео/учешће Фонда у капиталу тог привредног субјекта.

**Програмска активност: 0002 Исплата разлике по ванредном усклађивању корисницима војних пензија**

**Правни основ:**

Закон о пензијском и инвалидском осигурању

Закључак Владе РС број: 181-11689/2015 од 30. октобра 2015. године

**Опис:** Од 1. јануара 2008. године Законом о Војсци Србије промењен је начин усклађивања војних пензија, тако да се оно врши по динамици и на начин утврђен законом којим се уређује пензијско и инвалидско осигурање. Корисницима пензија у Републичком фонду за пензијско и инвалидско осигурање пензије су ванредно усклађене од 1. јануара 2008. године за 11,06%, али ово право се корисницима војних пензија није признавало из разлога што се ванредно усклађивање пензија корисницима РФПИО односило на 2007. годину - када се на примања корисника војних пензија није примењивао овај начин усклађивања (мишљење Министарства рада и социјалне политике бр. 181-01-00092/2008-07 од 23.априла 2008. године). Корисници војних пензија покрећу судске поступке за остваривање права на ванредно усклађивање пензија, а децембра 2013. године, претходно донете судске пресуде Управног суда у којима су одбијене тужбе поводом признавања права на ванредно усклађивање, Уставни суд поништава, а те ставове, на даље прихватају и судови опште надлежности у парничним поступцима.

Закључком Владе РС број: 181-11689/2015 од 30. октобра 2015. године, корисницима војних пензија се на пензије увећане од 1. јануара 2008. године за проценат усклађивања од 4,21% утврђен Одлуком о усклађивању војних пензија за 2007. годину („Службени војни лист“, број 13/2008), примењује и проценат усклађивања од 6,57%, чиме се обезбеђује да укупно усклађивање пензије на месец децембар 2007. године износи 11,06%. Исплата усклађеног износа пензије извршена је почев од исплате пензије за новембар 2015. године. Закључцима Владе РС је предвиђено да се исплата разлике између усклађеног и исплаћеног износа пензије, почев од пензије за месец јануар 2008. године закључно са пензијом за месец октобар 2015. године, валоризованa применом индекса цена на мало, односно индекса потрошачких цена од месеца у коме је требало да буде извршена свака појединачна исплата овако усклађеног износа пензије, изврши корисницима војних пензија који су закључили уговор о вансудском поравнању са Фондом. Корисници који нису потписали вансудска поравнања и прекинули судске поступке разлику намирују по окончаним судским поступцима или у управном поступку.

Активности Фонда усмерене су на измиривање захтева за исплату разлике и прибављање и тријажу документације на основу које су извршене принудне наплате ради евидентирања у пословним књигама Фонда.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

**485000 Накнаде штете за повреде или штету нанету од стране државних органа** планиран је износ од 200,00 милиона динара на име укупних расхода (основни дуг, камате, судски и извршни трошкови) по основу исплате разлике између усклађеног износа пензије и исплаћеног износа пензије корисника војних пензија за период јануар 2008 – октобар 2015. године.

**Програм: 0911 Права из социјалног осигурања**

**Опис:** Програм обезбеђује исплату остварених права из обавезног пензијског и инвалидског осигурања и права остварених по посебним прописима.

Обавезним пензијским и инвалидским осигурањем обезбеђују се права (члан 18. Закона о ПИО):

1) за случај старости:

(1) право на старосну пензију,

(2) право на превремену старосну пензију;

2) за случај инвалидности - право на инвалидску пензију;

3) за случај смрти:

(1) право на породичну пензију;

4) за случај телесног оштећења проузрокованог повредом на раду или професионалном болешћу - право на новчану накнаду за телесно оштећење;

5) за случај потребе за помоћи и негом другог лица - право на новчану накнаду за помоћ и негу другог лица.

Права из пензијског и инвалидског осигурања обухватају и накнаде погребних трошкова (члан 124б Закона о ПИО), средства намењена друштвеном стандарду пензионера (члан 171. став 2. Закона о ПИО), исплату новчане помоћи корисницима пензије када је таква помоћ потребна великом броју корисника (члан 171. став 3. Закона о ПИО), исплату новчаног износа као увећања уз пензију (члан 207а Закона о ПИО), исплату затечених права по ранијим прописима (инвалидске накнаде по члану 224. Закона о ПИО), накнаде по основу чл. 22. и 23. Закона о рехабилитацији, посебне пензије запослених у Министарству унутрашњих послова, правосудним органима и Управи за извршење кривичних санкција са територије Аутономне покрајине Косово и Метохија и трансфере за здравствено осигурање.

Приоритети су редовна исплата у законом утврђеном обиму права.

**Одговорно лице:** Драгана Калиновић, директор Фонда

За програм Прaва из социјалног осигурања планирана су средства у износу од 708,77 милијарди динара у оквиру програмских активности:

- 0001 Старосне пензије 419,20 милијарди динара,

- 0002 Инвалидске пензије 91,35 милијарди динара,

- 0003 Породичне пензије 96,80 милијарди динара,

- 0004 Накнаде за негу и помоћ и телесно оштећење 20,48 милијарди динара,

- 0005 Инвалидске накнаде 956,80 милиона динара,

- 0006 Погребни трошкови и остала права 17,21 милијарда динара,

- 0007 Друштвени стандард пензионера 558,21 милион динара и

- 0008 Трансфери другим организацијама за обавезно социјално осигурање 62,22 милијарде динара.

Укупан износ предвиђен за исплату пензија (ПА 0001, 0002 и 0003) износи 607,35 милијарди динара што је 10,13% пројектованог БДП за 2021. годину.

**Програмска активност: 0001 Старосне пензије**

**Правни основ:**

Закон о пензијском и инвалидском осигурању

Закон о буџетском систему

Закон о пензијском и инвалидском осигурању земљорадника и стицању права на пензију земљорадника из старачких домаћинстава

Међународни уговори о социјалном осигурању

Уредба о условима за остваривање права на посебну пензију запослених у Министарству унутрашњих послова на територији АП Косово и Метохија

Уредба о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија

**Опис:** Програмска активност се остварује у циљу исплате остварених права на старосну, превремену старосну и посебну пензију.

Законом о ПИО уређено је остваривање, висина, усклађивање и коришћење права на старосну и превремену старосну пензију.

Као затечена права по Закону о пензијском и инвалидском осигурању земљорадника и стицању права на пензију земљорадника из старачких домаћинстава, врши се исплата пензија старачким домаћинствима на територији АП Војводина која су остварила право на пензију по основу преноса власништва на пољопривредном земљишту у друштвену својину.

Исплата посебних пензија врши се по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија и Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија којима је прописано остваривање, висина, усклађивање и коришћење посебних пензија. Средства за исплату посебних пензија обезбеђују се у буџету Републике Србије.

Овом програмском активношћу су обухваћена и плаћања по основу одштетних захтева испостављених од стране иностраних носилаца осигурања и исплата пољских пензија корисницима који живе на територији Републике Србије по Споразуму за извршење конвенције о социјалном осигурању са Републиком Пољском.

Планирана средства садрже и разлику између износа старосне пензије и остварене превремене старосне пензије за лица која су у складу са Одлуком о утврђивању Програма за решавање вишка запослених у процесу рационализације, реструктурирања и припреме за приватизацију утврђена као вишак запослених, а којима је у моменту престанка радног односа и остваривања права на посебну новчану накнаду по том програму до испуњавања првог услова за остваривање права на пензију у складу са тада важећим прописима недостајало до пет година и која су до остваривања права на пензију остварила право на посебну новчану накнаду (Опција 5) и лица којима је недостајало до две године и која су до остваривања права на пензију остварила право на новчану накнаду у складу са прописима о запошљавању (Опција 3), а по предлогу Закључка Владе РС.

Чланом 108. став 1. Закона о ПИО уређено је да се пензије и новчане накнаде утврђују у месечном износу и исплаћују уназад по динамици утврђеној општим актом Фонда. Исплата пензија вршиће се према годишњем плану исплате у складу са Одлуком Управног одбора Фонда о утврђивању динамике исплате пензија и новчаних накнада број: 022.1-1-13/20 од 1. априла 2020. године.

Чланом 109. став 2. Закона о ПИО уређено је да се исплата врши преко банке, а прелазним одредбама (самостални члан 45.) уређено је да ће се износи пензије, односно новчане накнаде који до дана ступања на снагу измена и допуна закона (30. септембар 2018.) нису исплаћивани преко банке, исплаћивати и даље на кућну адресу корисника или у организационој јединици поште, односно банке која је најближа кућној адреси корисника.

Изменама Закона о ПИО из децембра 2019. године, измењен је члан 80. којим је утврђено да се пензија почев од пензије за месец јануар текуће године усклађује у проценту који представља збир половине процента промене потрошачких цена и половине процента промене просечне зараде без пореза и доприноса.

Усклађивање пензије врши се на основу података органа надлежног за послове статистике о промени просечне зараде без пореза и доприноса запослених на територији Републике Србије и промени потрошачких цена за период од 12 месеци рачунајући уназад почев од месеца јуна претходне календарске године, у односу на период од 12 месеци који претходи наведеном периоду.

Према подацима Републичког завода за статистику о кретању просечне месечне зараде без пореза и доприноса и о кретању потрошачких цена у Републици Србији за период јул 2019 – јун 2020. године у односу на период јул 2018 – јун 2019. године („Службени гласник РС”, број 110/2020), усклађивање пензија за јануар 2021. године износи 5,9%.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату старосних пензија планирана су у износу од 419,20 милијарди динара. У укупно планираном износу пензија (607,35 милијарди динара), учествују са 69,02%.

**Програмска активност: 0002 Инвалидске пензије**

**Правни основ:**

Закон о пензијском и инвалидском осигурању

Закон о буџетском систему

**Опис:** Програмска активност се остварује у циљу исплате остварених права на инвалидску пензију.

Законом о ПИО уређено је остваривање, висина, усклађивање и коришћење права на инвалидску пензију.

Пензије се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату инвалидских пензија планирана су у износу од 91,35 милијарди динара. У укупно планираном износу пензија (607,35 милијарди динара), учествују са 15,04%.

**Програмска активност: 0003 Породичне пензије**

**Правни основ:**

Закон о пензијском и инвалидском осигурању

Закон о буџетском систему

**Опис:** Програмска активност се остварује у циљу исплате остварених права на породичну пензију.

Законом о ПИО уређено је остваривање, висина, усклађивање и коришћење права на породичну пензију.

Пензије се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату породичних пензија планирана су у износу од 96,80 милијарди динара. У укупно планираном износу пензија (607,35 милијарди динара), учествују са 15,94%.

**Програмска активност: 0004 Накнаде за негу и помоћ и телесно оштећење**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права на новчане накнаде за помоћ и негу другог лица и новчане накнаде за телесно оштећење.

Законом о ПИО уређено је остваривање, висина, усклађивање и коришћење права на новчане накнаде.

Накнаде се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471124 Нега и помоћ пензионера у износу од 18,74 милијарде динара,

- 471125 Телесно оштећење пензионера у износу од 1,02 милијарде динара,

- 471135 Накнаде за телесно оштећење осигураницима у износу од 144,70 милиона динара и

- 471137 Нега и помоћ осигураника у износу од 580,00 милиона динара.

**Програмска активност: 0005 Инвалидске накнаде**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права по ранијим прописима: накнаде због рада са скраћеним радним временом (II категорија инвалидности), накнада због мање зараде на другом одговарајућем послу (III категорија инвалидности) и накнаде по основу распоређивања на други одговарајући посао.

Законом о ПИО уређена је висина, усклађивање и коришћење права на ове накнаде.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471131 Накнаде за скраћено радно време за инвалиде II категорије у износу од 45,00 милиона динара,

- 471134 Привремена накнада зараде од дана настајања инвалидности до запошљавања на друго одговарајуће радно место у износу од 801,80 милиона динара и

- 471136 Накнаде за инвалиде III категорије у износу од 110,00 милиона динара.

**Програмска активност: 0006 Погребни трошкови и остала права**

**Правни основ:**

Закон о пензијском и инвалидском осигурању

Закон о рехабилитацији и други прописи и акти

**Опис:** Програмска активност се остварује у циљу исплате накнаде погребних трошкова и осталих права.

Изменама Закона о ПИО из децембра 2019. године, накнада погребних трошкова утврђена је у висини износа те накнаде у исплати на дан ступања на снагу овог закона, а надаље се усклађује на исти начин као и пензија. Планирана средства на име накнада погребних трошкова обухватају и средства на име основног дуга разлике накнаде погребних трошкова категорије осигураника пољопривредника у периоду од јануара 2008. до септембра 2013. године када је лицима која су сносила трошкове сахране преминулих корисника пензије, накнада исплаћивана у висини 1,5 просечне пензије пољопривредних пензионера уместо 1,5 просечне пензија исплаћене на нивоу Фонда (за све категорије корисника).

Новчани износ као увећање уз пензију исплаћује се месечно уз пензије, а средства се обезбеђују у буџету Републике Србије.

Новчане накнаде по основу чл. 22 и 23. Закона о рехабилитацији исплаћују се рехабилитованом лицу којем је утврђен посебан пензијски стаж у трајању од најмање осам година. Новчану накнаду (посебан додатак), обрачунава, усклађује и исплаћује Фонд, а средства се обезбеђују у буџету Републике Србије.

Програмском активношћу обухваћени су и расходи по основу судских спорова на име основног дуга професионалним војним лицима који је настао због делимичног усклађивања пензија и новчаних накнада у периоду од августа 2004. године до новембра 2007. године.

С обзиром на то да је изменама Закона о ПИО из децембра 2019. године, брисан члан 245. Закона који прописује остваривање права на специјална помагала за читање и писање (Ко471216), остављена је апропријација за евентуалну набавку помагала по раније поднетим захтевима.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471193 Погребни трошкови у износу од 3,54 милијарде динара,

- 471199 Остала права исплаћена непосредно домаћинствимау износу од 24,00 милиона динара, од чега 9,00 милиона динара за новчане накнаде по Закону о рехабилитацији 10,00 милиона динара професионалним војним лицима (дуг за период август 2004. године - новембар 2007. године) и 5,00 милиона динара на име накнадних исплата једнократних новчаних помоћи исплаћених ранијих година,

- 471199 Остала права исплаћена непосредно домаћинствима – новчани износ као увећање уз пензију, у износу од 13,65 милијарди динара. Износ предвиђен за исплату увећања уз пензију износи 0,23% пројектованог БДП за 2021. годину и

- 471216 Помагала и направе износ од 1,00 хиљаде динара.

**Програмска активност: 0007 Друштвени стандард пензионера**

**Правни основ:**

Закон о пензијском и инвалидском осигурању

Правилник о друштвеном стандарду корисника пензија Републичког фонда за пензијско и инвалидско осигурање и други прописи и акти

**Опис:** Законом о ПИО средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса.

Правилником о друштвеном стандарду корисника пензија Републичког фонда за пензијско и инвалидско осигурање осигурање („Службени гласник РС”, број 80/2020), уређује се намена, услови и начин коришћења и правдања средстава друштвеног стандарда корисника пензија. Друштвени стандард корисника пензија подразумева рехабилитацију корисника пензија у здравствено-стационарним установама и бањско-климатским лечилиштима, културне и спортско-рекреативне манифестације чији је циљ подстицање интеграције старих лица у друштво и солидарну помоћ корисницима у пакетима са основним животним намирницама и средствима за хигијену.

Активност обухвата и расходе Фонда на име учешћа у финансирању трошкова смештаја пензионера у домовима пензионера (затечена права по ранијим прописима).

**Расходи и издаци везани за програмску активност:**

- 471231 Трошкови смештаја пензионера у домове за старе у износу од 1,00 милион динара и

- 471292-9 Услуге рехабилитације и рекреацијеу износу од 557,21 милион динара.

**Програмска активност: 0008 Трансфери другим организацијама за обавезно социјално осигурање**

**Правни основ:**

Закон о пензијском и инвалидском осигурању

Закон о доприносима за обавезно социјално осигурање

**Опис:** Фонд обeзбеђује средства за здравствено осигурање пензионера.Обавеза плаћања доприноса за здравствено осигурање пензионера утврђена је чланом 8. Закона о доприносима за обавезно социјално осигурање.

Средства за здравствено осигурање пензионера из категорије запослених, самосталних делатности и пољопривредника трансферишу се Републичком фонду за здравствено осигурање, а за здравствено осигурање пензионисаних професионалних војних лица Фонду за социјално осигурање војних осигураника.

Доприноси за здравствено осигурање трансферишу се и за примаоце накнада инвалида II и III категорије.

Републичком фонду за здравствено осигурање трансферишу се и средства за накнаде зараде од дана инвалидности до дана правоснажности решења по члану 94а. Закона о ПИО.

**Расходи и издаци везани за програмску активност:**

- 471911 Трансфери Републичком фонду за здравствено осигурање за доприносе за осигурање на име доприноса за здравствено осигурање за исплаћене пензије у износу од 59,46 милијарди динара,

- 471912 Трансфери за здравствено осигурање инвалида II и III категорије на име доприноса за исплаћене накнаде у износу од 15,00 милиона динара,

- 471913 Трансфери Републичком фонду за здравствено осигурање за накнаде зараде од дана инвалидности до дана правоснажности решења у износу од 180,00 милиона динара и

- 471961 Трансфери Фонду за социјално осигурање војних осигураника за доприносе за осигурање на име доприноса за здравствено осигурање за исплаћене пензије професионалних војних лица у износу од 2,57 милијарди динара.